Ushtria pakistaneze deklaron fitore të rëndësishme kundër terroristëve
Ndërkohë vazhdojnë mospajtimet mes Uashingtonit dhe Islamabadit mbi metodat më të mira në luftën kundër terrorizmit
Në fjalën që mbajti në ceremoninë e diplomimit të kadetëve të Akademisë Ushtarake Pakistaneze, Gjenerali Ashfaq Kajani tha se beson se kryengritësit dhe ekstremistët në Pakistan, që kanë lidhje me talebanët dhe al-Kaidën, do të munden së shpejti. Fjalimi i Shefit të Ushtrisë Pakistaneze u mbajt në një kohë që vazhdojnë fërkimet mes udhëheqjes pakistaneze dhe Shteteve të Bashkuara lidhur me mënyrën si duhet të zhvillohen përpjekjet e luftës. Gjatë javëve të fundit, ecejaket diplomatike të secilës palët në kryeqytetin e palës tjetër, nuk kanë dhënë shumë rezultat për të qetësuar situatën. Në fillim të javës, Shefi i Shtatmadhorisë, Admirali Majk Mëllen shkoi në Islamabad për tekime të nivelit të lartë me zyrtarët pakistanezë, përfshirë Gjeneralin Kajani. Gjatë qëndrimit atje, ai dha një intervistë për një televizion lokal, ku tha se Shtetet e Bashkuara kishin të dhëna nga shërbimet e zbulimit se disa anëtarë të ushtrisë pakistaneze, si dhe agjencia e zbulimit në Pakistan, ISI, kishin kontakte me grupe ekstremiste si Rrjeti Hakani, një organizatë që ka lidhje të forta me talebanët dhe al-Kaidën: Kjo deklaratë ka acaruar më tej administratën pakistaneze. Shumë veta e hodhën poshtë deklaratën si “propagandë negative amerikane”. Lidhjet mes dy vendeve janë acaruar prej disa muajsh pas goditjes për vdekje të dy pakistanezëve nga një shtetas amerikan Rejmond Dejvis, i punësuar me kontratë nga CIA. Pala amerikane shprehet e irrituar nga ajo që e konsideron si përpjekje e pamjaftueshme e pakistanezëve për të vënë nën kontroll ekstremistët dhe për të ndalur trafikun ndërkufitar të ekstremistëve nga Afganistani. Shumë grupe që luftojnë kundër Shteteve të Bashkuara dhe forcave të NATO-s gjejnë baza të sigurta në zonat e largëta në brezin kufitar mes dy vendeve. Shpesh amerikanët përdorin avionë të telekomanduar për të goditur këto baza të sigurta. Shumë pakistanezë shprehen tepër të revoltuar nga sulme të tilla, pasi i konsiderojnë si ndërhyrje në sovranitetin e tyre. Pak pas visitës së Admiralit Mëllen këtë javë, një avion pa pilot goditi një objekt ku po zhvillohej një grumbullim në Vaziristanin verior dhe la të vrarë 26 vetë. Përveç militantëve të vrarë pati njoftime se mes viktimave kishte edhe gra dhe fëmijë. Disa akivistë politikë në Pakistan thonë se do të fillojnë të bllokojnë linja të rëndësishme që dërgojnë furnizime për forcat e NATO-s në Afganistan, nëse nuk ndalin sulmet e avionë të telekomanduar.